भागलपुर. शहर की प्रतिभाएं लगातार राष्ट्रीय स्तर पर दस्तक दे रही हैं। साथ ही अपनी प्रतिभा का लोहा भी मनवा रहे हैं। ऐसी ही एक प्रतिभा भागलपुर के बरारी की है। बरारी बरगाछ चौक के रहने वाले शीतांशु अरुण के बेटे अनुज कुमार राय ने पूर्णिया के रहने वाले अपने दोस्त अमरेश कुमार सिंह के साथ मिलकर एक शॉर्ट फिल्म “खामोशी...द साइलेंट वर्ड’ बनाई है। 3.45 मिनट की इस फिल्म में लंग्स कैंसर से पीड़ित एक पिता की दर्दनाक कहानी है। पिता बेटा का इंतजार कर रहे हैं।
बेटे ने टेलीफोन से घर आने की बात कही। लेकिन अंत में वह अपनी पत्नी के साथ मार्केटिंग करने बाहर चला जाता है और वह पिता से मिलने नहीं आ पाता है। जिससे पिता की आंखें डबडबा जाती हैं। वह लंग्स कैंसर से भी पीड़ित है। फिल्म को हर जगह खूब सराहना मिल रही है। इसका हॉरी काउंटी यूएसए में हेरिटेज फिल्म फेस्टिवल गुल्लाह-गीची में भी चयन हो गया है। दरभंगा फिल्म फेस्टिवल में सर्वश्रेष्ठ फिल्म और बेस्ट डायरेक्टर का अवार्ड मिल चुका है और अब इस फिल्म का चयन पिकरफिल्प फिल्म फेस्टिवल इंडीई की ओर से गुड़गांव व बंगलुरु में होनेवाले फेस्टिवल के लिए किया गया है। वहां 400 से अधिक शॉर्ट फिल्मों में चयनित सात में से एक फिल्म खामोशी...द साइलेंट वर्ड है, जिसकी वहां स्क्रीनिंग होगी। यह फेस्टिवल अप्रैल में होगा। फिल्म का संपादन एकचारी (कहलगांव, भागलपुर) के रहने वाले शैलेंद्र कुमार सिंह ने किया है। अनुज और अमरेश ने फिल्म की स्क्रिप्ट लिखी है और निर्देशन भी किया है।
संवदिया को भी मिल चुकी है तारीफ
बरारी के रहने वाले अनुज ने एनआरएआई स्कूल ऑफ मास कम्युनिकेशन, नई दिल्ली से पढ़ाई की। बीते दो वर्ष से वह इस क्षेत्र में सक्रिय हैं। वहां रहते हुए अनुज ने कई शॉर्ट फिल्म बनाई है। अनुज ने संवदिया नाम की भी शॉर्ट फिल्म बनाई थी। इसकी भी खूब तारीफ हुई थी।
एक स्पॉट लाइट पर फिल्म बनी
फिल्म केवल एक स्पॉट लाइट पर बनी है। साथ ही ब्लैक व व्हाइट फिल्म है। इसकी शुरुआत एक पिता से होती है, जिसे बेटा फोनकर सूचना देता है कि वह घर आ रहा है। बेटे के आने की खुशी में पिता घर को सजाता-संवारता है। पिता की नजर घड़ी पर रहती है। लेकिन रात के आठ बजे बेटे का फोन आता है कि पत्नी सामान खरीदने के लिए साथ जाने की जिद कर रही है, इसलिए वह नहीं आ सकेगा।
hin_Deva hin_Deva hin_Deva hin_Deva bho_Deva hin_Deva